  Юлия Ильмурзина Выль дышетскон арлы Воткаысь вань школаосы, нылпи садъёсы но быдэ вуымтэосын ужась клубъёсы видеокамераос пуктозы. Туннэ нуналлы 10 нылпи садъёсын но кык школаосын та ужез быдэстыны инженер герӟетъёс пыртэмын ни, ивортэ Вотка администрацилэн сайтэз. 5-тӥ пӧсьтолэзёзь карысь мукет дышетсконниосын но та ужъёс йылпумъямын луозы. Ужъёслэсь кыкетӥ люкетсэс — тӥрлыкез пуктон-радъянэз — инженер герӟетъёсты кыскем бере кутскозы. Сое 25-тӥ гудырикошконозь йылпумъяны кулэ. 2016-тӥ арын 6-тӥ инвожое Удмуртиысь дышетонъя но наукая министерство но «Ростелеком» огазеяськон Воткаысь дышетскон юртъёсты кышкытлыклэсь утён понна видеоэскерон сӧзнэтэз радъянъя контракт гожтӥзы. Кивалтӥсьёслэн чакламзыя, камераосты пуктон дышетӥсьёслэсь умойтэм ужамзэс адӟыны но кылзӥськисьтэм пиналъёсты шараяны юрттоз. Видеоэскеронлы анай-атайес но пумит уг луо, угось со нылпиоссэс кышкытлыкъёслэсь утьыны юрттэ. Тодэ вайытом, та ужрад Воткаын гинэ уз мыны. 2016-тӥ арын куарусёнозь видеокамераос Удмуртиысь вань школаосын но нылпи садъёсын луозы. Элькун кивалтӥсьёс вуоно дышетскон ар кутсконлы улосвылысь ваньмаз 1 сюрс 406 дышетон юртъёсын видеоэскерон сӧзнэтэз радъяны ужпум пуктӥзы. Со понна элькун коньдэтысь 17 миллион манет висъяны чакламын. 2016-тӥ арын котькуд дышетсконниын ӧжытсэ 2 видеокамераос луозы. Вуоно аръёсы та лыдпус будоз на. Туннэ нуналлы 29 процентаз гинэ школаосын но нылпи садъёсын видеокамераос вань. Тегъёс: Дышетон Удмуртия пиналъёс школаос Вотка кышкыттэмлык  